
Az előzetes letartóztatás

A személyi szabadságot korlátozó kényszerintézkedések a szabályozásuk kezdetétől kezdve komoly vitatémául szolgálnak mind honi, mind nemzetközi szinten. Ezek a jogintézmények ugyanis az alkotmányos alapjogok megsértésének államilag szabályozott eszközeként vannak jelen, azonban az ártatlanság vélelmét felrúgva olyan terheltek esetében kerülnek elő, akik bűnösségéről jogerős bírósági ítélet még nem döntött.
Ezért határoztam úgy, hogy ezt az igen kényes és nehéz kérdést veszem górcső alá az OTDK dolgozatomban, különös tekintettel arra, hogy a Magyarországon az elmúlt évtizedekben kialakult –szinte már fenntarthatatlan- börtönviszonyok létrejöttében véleményem szerint komoly jelentősége volt azon gyakorlatnak, miszerint a terhelteket leginkább érintő kényszerintézkedésként az előzetes letartóztatás jutott vezető szerephez.
Ezen gondolatok metszéspontjából kiindulva jutottam el oda, hogy részletesen elemeztem az előzetes letartóztatás szabályozását, mind időtartam, mind elrendelés tekintetében. Ebben a szakaszban igyekeztem minden részletre kiterjedő vizsgálatot végezni, s ezzel alátámasztani azon teóriámat, miszerint az előzetes letartóztatás nem a tökéletes megoldás a terheltek jelenlétének biztosítására a büntetőeljárás során.
A továbbiakban az ezt helyettesítő intézményrendszerrel foglalkoztam, melyet elsősorban a házi őrizet, a lakhelyelhagyási tilalom, valamint az óvadék jelentenek a honi jogforrások tekintetében. Ezen rendelkezések alkalmazásának gyakorlatára, elvi alapjaira, valamint a részletkérdések feltárására fordítottam főképp figyelmet a dolgozatom további részében.
Végezetül azt az álláspontot alakítottam ki, hogy a magyarországi büntető-jogtudomány ugyan sok tekintetben nem tökéletes, ám mégis megfelelőképpen differenciált és a gyakorlatban használható helyettesítő intézményrendszert alakított ki a hatályos büntetőeljárási törvény szabályozásakor. Ugyanakkor azokat a tapasztalatokat, amelyek a hiányos területekkel kapcsolatban felmerültek, az eljövendő törvény létrehozásakor mindenképpen figyelembe kell venni és az optimális mértékű változtatásokat meg kell tenni, ám ehhez arra is szükség van, hogy a jogalkalmazók ne mellőzzék az előzetes letartóztatást helyettesítő intézkedéseket. Ezzel nem csak a büntetés-végrehajtási intézményeket lehetne tehermentesíteni, hanem a nyomozó, illetve elrendelő hatóságokat is. 



